擬峴臺
作者：洪芻
朝代：宋

paragraphs: 崇臺面空闊，遠眺真高明。
一水來朝宗，灣環抱荒城。
連山頗偃蹇，却略倚翠屏。
緬懷青溪上，興與峴山併。
客從豫章來，及此春服成。
公子有好懷，良人及茲登。
初筵挹溪光，中觴聞雨聲。
翠幄列茂樹，金沙漲回汀。
鷗鳥舞不下，漁舟縱復橫。
尚恨夜氣斂，不見白月生。
信美非吾土，少留空復情。